[bookmark: _GoBack]Lect. univ. dr. Bogdan Oprea, cadru didactic la FJSC, invitat în cadrul evenimentului „Filmul captivant al știrilor false și cum îl demontăm. Principalele teme anti-europene”, organizat de G4Media

Luni, 20 martie 2023, lect. univ. dr. Bogdan Oprea, cadru didactic la Facultatea de Jurnalism și Științele Comunicării a Universității din București, va susține o prelegere în cadrul evenimentului „Filmul captivant al știrilor false și cum îl demontăm. Principalele teme anti-europene”, organizat de publicația G4Media.
Reuniunea va avea loc la sediul Teatrului „Excelsior” din București (Strada Academiei, numărul 28, sector 1), între orele 11:00-13:00, iar persoanele interesate să ia parte la eveniment se pot înscrie prin intermediul acestui formular online. 
Printre invitații la eveniment se regăsesc și E.S. Doamna Ramona Chiriac, șefa Reprezentanței Comisiei Europene în România, Patrick Leusch, Head of European Affairs, afiliat publicației Deutsche Welle, Cristian Pantazi și Dan Tăpălagă, jurnaliști G4Media, Radu Burnete, director executiv al Organizației Umanitare Concordia, precum și Marius Pieleanu, sociolog.
Moderatorul evenimentului este Cătălin Gomboș, redactor-șef al publicației Veridica.ro.
Scopul dezbaterii este de a analiza principalele narative recente din zona dezinformării și fake news, mai ales cele care sunt propagate în rândul tinerilor, intenția acestora și pericolele pe care le implică, precum și modul în care au evoluat în istoria democrației românești.
Ca element-cheie, evenimentul va pune în discuție principalele teme anti-europene, modul în care au evoluat, vectorii de transmitere și soluții pentru combaterea lor. 
„Mă bucur nespus să aflu că ieri a fost lansat la Bruxelles și, concomitent, în Berlin, Copenhaga, Helsinki, Ljubljana, Paris, Roma și Tallinn filmul de prezentare a inițiativelor de luptă împotriva dezinformării de la nivelul Uniunii Europene în care se vorbește și despre cursul meu Fake news și dezinformare online: recunoaște și verifică, pe care-l predau deja de trei ani la Facultatea de Jurnalism și Științele Comunicării (FJSC) a Universității din București. Este, cu adevărat, emoționant să știu că imagini de la curs cu studenți ai facultății noastre vor rula în următorii ani în sălile de la Parlamentarium – Centrul de Vizitatori al Parlamentului European de la Bruxelles, dar, așa cum se și întâmplă deja, și în cadrul seriei de expoziții Europa Experience din alte șapte capitale europene.
Apreciez sprijinul colegilor din facultate care m-au susținut pentru lansarea cursului despre fake news și dezinformare online și doresc să le mulțumesc. Împart cu ei astăzi mândria de a ști că în opt capitale europene se vorbește despre FJSC și Universitatea din București, dar și despre România ca despre un exemplu de urmat. […] Pentru mine nu există satisfacție mai mare decât să știu că mi-am adus contribuția la educarea unor tineri frumoși pentru a deveni profesioniști ai unei meserii pe care o iubesc”, a scris Bogdan Oprea pe contul lui de Facebook.



Profesor la Facultatea de Jurnalism și Științele Comunicării din anul 2007, lect. univ. dr. Bogdan Oprea și-a dezvoltat cercetarea într-o direcție fundamentală, dedicată temei fake news-ului și a dezinformării online, cu o analiză asupra alegerilor prezidențiale din România, pentru care i-a fost acordat titlul de doctor cu distincția „Excelent / Summa cum laude”. 
În urmă cu trei ani, a lansat primul curs din mediul universitar românesc dedicat combaterii fenomenului dezinformării, manipulării și fake news-ului și unde mai predă și alte cursuri de jurnalism și comunicare.
Volumul „Fake news și dezinformare online: recunoaște și verifică. Manual pentru toți utilizatorii de internet”, semnat de Bogdan Oprea, a fost publicat în două ediții la Editura Polirom, în anii 2021 și 2023.
Timp de 12 ani, lect. univ. dr. Bogdan Oprea a profesat ca jurnalist și a ocupat poziții redacționale, de la cele de redactor și reporter până la cea de redactor șef adjunct la mai multe media românești centrale (printre care Evenimentul zilei, Adevărul de seară, NewsIn, Prima TV). 
De asemenea, a lansat și a condus editorial și administrativ mai multe cotidiene de rețea și reviste lunare de nișă. De-a lungul timpului, a fost bursier în cadrul mai multor programe ale Departamentului de Stat al Statelor Unite ale Americii și ale Comisiei Europene. 
Pe lângă activitatea didactică și de cercetare, lect. univ. dr. Bogdan Oprea este specialist în comunicare în administrație publică, fiind, printre altele, purtător de cuvânt al președintelui României și șef al Departamentului de Comunicare Publică al Administrației Prezidențiale, purtător de cuvânt al Ministerului Dezvoltării Regionale și Turismului, purtător de cuvânt al Ministerului Sănătății, cât și în Uniunea Europeană (fiind, printre altele, consilier de rang înalt al Uniunii Europene pentru comunicare și vizibilitate în cadrul Cancelariei de Stat a Guvernului Republicii Moldova).
Dezbaterea „Filmul captivant al știrilor false și cum îl demontăm. Principalele teme anti-europene” este organizată în cadrul proiectului „Cine și cum: combaterea dezinformării care îndepărtează cetățenii de proiectul european”, susținut de Agenția Executivă pentru Educație și Cultură (EACEA) cu atribuții delegate de Comisia Europeană. Mai multe informații despre proiect pot fi consultate aici.




